b'\n_START_ARTICLE_\nISO 3166-1 alfa-2\n_START_PARAGRAPH_\nISO 3166-1 alfa-2-koder er tobokstavers landskoder definert i ISO 3166-1, en del av ISO 3166-standarden utgitt av International Organization for Standardization (ISO) for \xc3\xa5 representere land, avhengige omr\xc3\xa5der og spesielle geografiske omr\xc3\xa5der. De er de mest brukte landskodene utgitt av ISO (de andre er alfa-3-\xc2\xa0og numeriske koder), og brukes mest prominent som toppniv\xc3\xa5domener p\xc3\xa5 Internett (med noen f\xc3\xa5 unntak). Kodene har v\xc3\xa6rt inkludert i ISO 3166-standarden siden den f\xc3\xb8rst ble utgitt i 1974.\n_START_SECTION_\nBruksomr\xc3\xa5der\n_START_PARAGRAPH_\nISO 3166-1 alfa-2-kodene brukes i forskjellige milj\xc3\xb8er og er ogs\xc3\xa5 del av andre standarder. I noen tilfeller er ikke implementeringa perfekt.\n_START_SECTION_\nIkke-perfekte implementeringer\n_START_PARAGRAPH_\nSiden 1985 har ISO 3166-1 alfa-2-kodene blitt brukt i Domain Name System som nasjonale toppniv\xc3\xa5domener. Internet Assigned Numbers Authority deler ut toppniv\xc3\xa5domener if\xc3\xb8lge alfa-2-kodene, med noen unntak. Et eksempel er Storbritannia, som har alfa-2-koden GB, men bruker .uk i stedet for .gb som toppniv\xc3\xa5domene; UK er s\xc3\xa6rskilt reservert i ISO 3166-1 p\xc3\xa5 foresp\xc3\xb8rsel fra Storbritannia._NEWLINE_Den internasjonale opphavsrettsorganisasjonens (WIPO) kodestandard ST.3 er basert p\xc3\xa5 ISO 3166-1 alfa-2-koder, men inkluderer flere ekstra koder for internasjonale opphavsrettsorganisasjoner, som er reserverte og ikke brukt p\xc3\xa5 n\xc3\xa5v\xc3\xa6rende tidspunkt i ISO 3166-1._NEWLINE_Europakommisjonen bruker ISO 3166-1 alfa-2-koder med to unntak: EL (ikke GR) brukes for Hellas, og UK (ikke GB) brukes for Storbritannia._NEWLINE_FN bruker en kombinasjon av ISO 3166-1 alfa-2- og alfa-3-koder, i tillegg til koder som er eldre enn ISO 3166, for internasjonale kj\xc3\xb8ret\xc3\xb8yregestreringskoder, som er koder som brukes for \xc3\xa5 identifisere hvilket land som har utstedt et bilskilt; noen av disse kodene er reservert p\xc3\xa5 ubestemt tid i ISO 3166-1._NEWLINE_IETF-spr\xc3\xa5kkoder er ogs\xc3\xa5 delvis avleda fra ISO 3166-1 alfa-2-koder.\n_START_SECTION_\nReserverte koder\n_START_PARAGRAPH_\nReserverte koder er koder som har g\xc3\xa5tt ut av bruk eller er n\xc3\xb8dvendige for bruk i en spesiell applikasjon av standarden, men ikke kvalifiserer for inklusjon i ISO 3166-1. For \xc3\xa5 unng\xc3\xa5 problemer i overgangsfaser og for \xc3\xa5 hjelpe brukere som trenger spesielle koder for at deres kodesystemer skal fungere reserverer ISO 3166/MA disse kodene som de forplikter seg til ikke \xc3\xa5 bruke til annet enn det som er oppgitt i et visst tidsrom eller p\xc3\xa5 ubestemt tid. De reserverte alfa-2-kodene kan deles inn i f\xc3\xb8lgende fire kategorier: s\xc3\xa6rskilte reservasjoner, midlertidige reservasjoner, reservasjoner p\xc3\xa5 ubestemt tid og koder det er enighet om ikke \xc3\xa5 bruke.'